|  |  |
| --- | --- |
|  |  *See artikkel räägib haldusüksusest; mäestiku kohta vaata artiklit Suur-Hingan* |

---

**Da Hinggan Lingi ringkond** on 2. järgu haldusüksus Hiinas Heilongjiangi provintsi loodeosas. Piirneb põhjas Venemaaga. Ringkonna Mohe maakonnas asub Hiina põhjapoolseim punkt. 

Ringkonna haldusala pindala on 82 928,8 km². Sellest 18 160,4 km² on Sise-Mongoolia piirides ja Heilongjiangi piirides 64 768,4 km².[*viide?*]

Nimi tuleb Suur-Hingani pooleldi sisemongolikeelsest nimest. 

Telefoni eelvalimiskood on 0457.

Loodus
------

Valdavad Suur-Hinggani metsad, mida suuremalt jaolt võib nimetada taigaks. Domineerib lehis ja kask. 

Levinud on igikelts.

Da Hinggan Lingi ringkonnas paikneb suur osa Hiina metsavarudest.[*viide?*]

Haldus
------

Ringkonna haldusala hõlmab provintsi loodesopi ning osa Orotšooni autonoomsest hošuunist, mis kuulub Sise-Mongoolia 2. järgu haldusüksusesse Hulunbeir Shi'sse. Sel Hiinas ainulaadsel halduslikul erijuhtumil öeldakse ametlikult, et pind (maa) kuulub Sise-Mongooliale ning on osa Orotšooni autonoomsest hošuunist, ala aga haldab Heilongjiangi provints. Ka ringkonna keskasula Jagdaqi asub Sise-Mongoolias. 

Ringkond jaguneb halduslikult kolmeks maakonnaks ja neljaks allringkonnaks, kuid ringkonna haldusalasse kuuluvad Songlingi allringkond ja Jagdaqi allringkond on ametlikult Sise-Mongoolias (teised kaks allringkonda on Heilongjiangi provintsis). 

Need omakorda jaotatakse 23 suurvallaks, 12 vallaks, 6 kvartaliks, 60 kogukonnaks ja 80 külaks.

Tavaliselt antakse ringkonna pindalaks 46 755 km²[*viide?*], kusjuures arvestatakse ainult kolme maakonda. Tegelikult on aga kolme maakonna pindala kokku 47 122 km²[*viide?*]. Allringkondade pindalasid ja isegi mitte nende olemasolu ei mainita, ka mitte Hiina ametlikes publikatsioonides; see puudutab ka neid allringkondi, mis paiknevad Heilongjiangi provintsis. Asi võib olla selles, et allringkonnad on küll maakonna tasandi haldusüksused, kuid ühtlasi ka omamoodi "riigiettevõtted", nii et majanduslikud ja halduslikud funktsioonid on ühitatud.[*viide?*] Heilongjiangi provintsis paiknevaid allringkondi loetakse ametlikult Huma maakonna osaks[*viide?*].

### Haldusjaotus

1. Mohe maakond (漠河县, Mòhé Xiàn), keskus Xilinji (Xilinji suurvald, 西林吉镇), 18 428 km², elanikke 80 000 (2003), 34 in/km²
2. Tahe maakond (塔河县, Tǎhé Xiàn), keskus Tahe (Tahe suurvald, 塔河镇), 14 062 km², elanikke 80 000 (2003), 11 in/km²
3. Huma maakond (呼玛县, Hūmǎ Xiàn), keskus Huma (Huma suurvald, 呼玛镇), 14 205 km², elanikke 52 000 (2003), 4 in/km²
4. Huzhongi allringkond (呼中区, Hūzhōng Qū), keskus Huzhong (Huzhongi suurvald, 呼中镇), 9372 km², elanikke 52 000 (2003), 6 in/km²
5. Xinlini allringkond (新林区, Xīnlín Qū), keskus Xinlin (Xinlini suurvald, 新林镇), 8703 km², elanikke 49 000 (2003), 6 in/km²
6. Songlingi allringkond (松岭区, Sōnglǐng Qū), keskus Xiaoyangqi (Xiaoyangqi suurvald, 小扬气镇), 16802 km², elanikke 35 000 (2003), 2 in/km²
7. Jagdaqi allringkond (加格达奇区, Jiāgédáqí Qū), keskus Jagdaqi (Jagdaqi suurvald, 加格达奇镇), 1359 km², elanikke 155 000 (2003), 111 in/km²

Rahvastik
---------

2000. aasta rahvaloenduse (1.10.2000) andmetel oli elanike arv 505 842. Rahvastiku tihedus oli 6,12 in/km² (arvestatud on ka Sise-Mongoolia maad). 

Elanike arv on 520 000 (2005). 

Rahvuslik koosseis on 2000. aasta rahvaloenduse andmetel järgmine. 

| Rahvus | Arv | Osatähtsus |
| --- | --- | --- |
| hiinlased | 484 344 | 95,75% |
| mandžud | 9303 | 1,84% |
| mongolid | 5659 | 1,12% |
| hueid | 2118 | 0,42% |
| dahurid | 1631 | 0,32% |
| korealased | 1126 | 0,22% |
| orotšonid | 1044 | 0,21% |
| evengid | 304 | 0,06% |
| sibod | 110 | 0,02% |
| muud | 203 | 0,04% |

Majandus
--------

2007. aastal oli ringkonna sisemajanduse kogutoodang 6,1 miljardit jüaani ning majanduskasv 11,1%.

Tähtsaim majandusharu on metsandus.

Viited
------

1. 1 2  大兴安岭地区土地利用总体规划（2006～2020年）文本（2015年调整）

Välislingid
-----------

* Ringkonnavalitsuse koduleht